Sæd den 19.12.2015

**Pressemeddelelse**

I et konkret tiltag leveres der nu et nyt bidrag til "udvikling, glæde og inspiration" til beboerne i hhv. Sæd/Ubjerg og Jejsing.

Med økonomisk støtte fra Kulturelt Forum har Borgerforeningen i Jejsing og Sæd-Ubjerg Lokalråd i et samarbejde tilrettelagt en række aftenarrangementer, der afholdes i løbet af vinteren/foråret 2016.

Arbejdsgruppen bag initiativet med to repræsentanter fra hvert af de to lokalråd forsøger at ramme en bred målgruppe. Temaerne i de fire aftenarrangementer tager således udgangspunkt i vore sanser, så der bliver noget for både øjet og øret, men også smagsløgene tilgodeses. Hvis man holder af en informativ kulturhistorisk aften, er der også tænkt på det, idet der den 4. februar kl. 19.30 i Jejsing Forsamlingshus lægges ud med et debat/diskussionsmøde om "Grænselandet før, nu og i fremtiden" med deltagelse af tidligere chefredaktør Siegfried Matlok og generalkonsul i Flensborg, Henrik Becker-Christensen.

Den 15. marts kl. 19.30 viser naturfotograf Carl C. Christiansen sin nyeste naturfilm om 'Marsken og Vadehavet' i "Sæds nye Forsamlingshus".

Samme sted præsenterer Henning Kohl, der er køkkenchef på Schackenborg Slotskro, "Smagsoplevelser fra Marsken - ærlig mad med smag". Dette arrangement finder sted den 19. april kl. 19.30.

Den 3. maj kl. 19.30 rundes arrangementsrækken af i Jejsing Forsamlingshus med digter og sangskriver Jens Rosendal fra Ballum og pianist og komponist Rasmus Skov Borring.

Der er ca. 100 billetter til hvert af de fire arrangementer. Prisen for et enkeltarrangement er 100 kr. inkl. kaffe og kage. Man kan også købe "hele pakken" - 4 aftener for 350 kroner. Billetter kan købes fra den 2. januar hos Uwe & Hanne Carstensen, Grænsevej 8, Sæd, og hos Heidi Jensen, Kærvej 51,Jejsing. Der er reserveret 50 billetter til hvert af de to sogne. Bliver alle billetter ikke solgt i lokalområdet, kan andre interesserede købe. Billetter kan også forhåndsreserveres. Dette kan ske ved henvendelse til Bent Christensen, Sæd, på mailadressen bc1@bbsyd.dk

Med venlig hilsen p.v.a. arbejdsgruppen

Bent Christensen

Sønderbækvej 12, Sæd mob. 22 15 10 42